En yngre mand er blevet anholdt i forbindelse med hjemmerøveriet, der fandt sted i går aftes. En anden gerningsmand er stadig på fri fod.

Den anholdte er en yngre mand, men mere vil politiet endnu ikke fortælle. Han skal fremstilles i grundlovsforhør til middag ved retten i Hjørring. Nordjyllands Politi er indtil videre meget tilbageholdende med oplysninger, og vil ikke fortælle om den anholdtes identitet eller omstændighederne omkring anholdelsen. Røveriet skete på Asbækholtvej i Dronninglund klokken 21.30 i aftes. To hætteklædte mænd sparkede døren ind og truede parret med oversavede jagtgeværer. Røverne gennemrodede huset, men fik intet ud af røveriet. Se mere om sagen i TV2/Nord klokken 12.10.